ການຢ້ຽມຢາມສະຫະພັນລັດເຊຍເປັນທາງການຄັ້ງທຳອິດ ໃນຖານະຕຳແໜ່ງເລຂາທິການໃຫຍ່ຂອງທ່ານຫງວຽນຝູຈ້ອງ ເພື່ອແນໃສ່ຍູ້ແຮງການພົວພັນຮ່ວມມືລະຫວ່າງສອງປະເທດ ໃນບັນດາຂົງເຂດການເມືອງ, ເສດຖະກິດ - ການຄ້າ, ການລົງທຶນ, ພະລັງງານ, ນ້ຳມັນອາຍແກ໊ດ, ໄຟຟ້າປະລະມານູ, ການປ້ອງກັນຄວາມສະຫງົບ, ປ້ອງກັນປະເທດ ແລະ ຫຼາຍຂົງເຂດອື່ນອີກ; ຊຸກຍູ້ການຮ່ວມມືລະຫວ່າງບັນດາທ້ອງຖິ່ນ; ແລກປ່ຽນຄວາມຄິດເຫັນກ່ຽວກັບບັນດາບັນຫາສາກົນ ແລະພາກພື້ນ ຊຶ່ງສອງຝ່າຍມີຄວາມສົນໃຈ.
ພິທີຕ້ອນຮັບເປັນທາງການໄດ້ຈັດຂຶ້ນຢ່າງສົມກຽດຢູ່ທີ່ສະໜາມບິນ ເວີນູໂກໂວ ວັນທີ 23 ພິຈິກ.
ວັນທີ 25 ພະຈິກ, ຢູ່ທີ່ນະຄອນ ໂຊຈີ - ພາກໃຕ້ປະເທດລັດເຊຍ, ທ່ານເລຂາທິການໃຫຍ່ຫງວຽນຝູຈ້ອງ ແລະ ຄະນະຜູ້ແທນຂັ້ນສູງຫວຽດນາມ ໄດ້ພົບປະຫາລືກັບທ່ານປະທານາທິບໍດີ ວະລາດີເມຍ ປູຕີນ, ພົບປະສົນທະນາກັບທ່ານ ເດີມີຕຼີ ເມດເວເດບ ນາຍັກລັດຖະມົນຕີ, ປະທານພັກ ປະເທດລັດເຊຍເອກະພາບ.
ການທີ່ທ່ານປະທານາທິບໍດີ ວ.ປູຕີນ ແລະທ່ານນາຍົກລັດຖະມົນຕີ ເດີມີຕຼີ ເມດເວເດບ ພົບປະກັບທ່ານເລຂາທິການໃຫຍ່ຫງວຽນຝູຈ້ອງ ຢູ່ທີ່ນະຄອນ ໂຊຈີ ຊຶ່ງເປັນສະຖານທີ່ໃຊ້ສະເພາະເພື່ອຕ້ອນຮັບຜູ້ນຳຂອງບັນດາປະເທດໃຫຍ່ ແລະຄູ່ຮ່ວມທີ່ສຳຄັນໃນໂລກ, ບັນດາຜູ້ນຳຂອງບັນດາປະເທດທີ່ສະໜິດສະໜົມກັບປະເທດລັດເຊຍນັ້ນ ໄດ້ໃຫ້ເຫັນເຖິງຄວາມເອົາໃຈໃສ່ເປັນສຳຄັນ ແລະມິດຈິດມິດໃຈອັນເລິກເຊິ່ງທີ່ບັນດາການນຳສະຫະພັນລັດເຊຍ ມີຕໍ່ຫວຽດນາມ ແລະສ່ວນຕົວທ່ານເລຂາທິການໃຫຍ່ - ຜູ້ນຳສູງສຸດຂອງພັກກອມມູນິດຫວຽດນາມ.
ຕາງໜ້າລັດ, ລັດຖະບານ ແລະປະຊາຊົນລັດເຊຍ, ທ່ານປະທານາທິບໍດີ ວ.ປູຕີນ ໄດ້ຊົມເຊີຍການມາຢ້ຽມຢາມປະເທດລັດເຊຍ ຂອງທ່ານເລຂາທິການໃຫຍ່ຫງວຽນຝູຈ້ອງ ຢ່າງສຸດອົກສຸດໃຈ ແລະຖືວ່າການຢ້ຽມຢາມຈະສ້າງໃຫ້ມີກຳລັງຊຸກດັນໃໝ່, ປະກອບສ່ວນເພີ່ມທະວີ ແລະເຮັດໃຫ້ການພົວພັນຄູ່ຮ່ວມຍຸດທະສາດຮອບດ້ານທີ່ມີລັກສະນະພິເສດ ລະຫວ່າງຫວຽດນາມແລະສະຫະພັນລັດເຊຍ ເລິກເຊິ່ງຂຶ້ນຕື່ມ ໃນເວລາມໍ່ໃກ້ກັບພິທີສະເຫຼີມສະຫຼອງວັນສ້າງຕັ້ງສາຍພົວພັນທາງການທູດລະຫວ່າງສອງປະເທດ ຄົບຮອບ 65 ປີ ໃນເດືອນມັງກອນ 2015; ທ່ານປະທານາທິບໍດີ ກໍ່ໄດ້ສະແດງຄວາມຊົມເຊີຍຢ່າງສຸດໃຈຕໍ່ຜົນສຳເລັດອັນໃຫຍ່ຫຼວງທີ່ຫວຽດນາມຍາດມາໄດ້ໃນເວລາຜ່ານມາ ແລະບົດບາດຖານະນັບມື້ນັບສູງຂອງຫວຽດນາມ ໃນທະວີບອາຊີ ແລະໃນໂລກ.
ທ່ານເລຂາທິການໃຫຍ່ຫງວຽນຝູຈ້ອງ ໄດ້ສະແດງຄວາມປິຕິຊົມຊື່ນທີ່ໄດ້ມາຢ້ຽມຢານປະເທດລັດເຊຍ ຄືນໃໝ່ໃນຄັ້ງນີ້; ຢືນຢັນວ່າ ພັກ ລັດ ແລະປະຊາຊົນຫວຽດນາມ ຍາມໃດກໍ່ຖະນຸຖະໜອມແລະຮູ້ບຸນຄຸນ ຕໍ່ການສະໜັບສະໜູນ ຊ່ວຍເຫຼືອອັນໃຫຍ່ຫຼວງແລະມີປະສິດທິຜົນ ດ້ວຍຄວາມບໍລິສຸດໃຈ ຂອງປະຊາຊົນສະຫະພາບໂຊວຽດ ກ່ອນໜ້ານີ້ ແລະ ຂອງປະຊາຊົນລັດເຊຍໃນປັດຈຸບັນ; ຢືນຢັນຫວຽດນາມຍາມໃດກໍ່ໃຫ້ຄວາມສຳຄັນ ແລະມຸ່ງຫວັງປັບປຸງ ຊຸກຍູ້ການພົວພັນຄູ່ຮ່ວມຍຸດທະສາດຮອບດ້ານກັບສະຫະພັນລັດເຊຍຍິ່ງກວ່າອີກ ແລະຖືວ່າລັດເຊຍເປັນໜຶ່ງໃນບັນດາຄູ່ຮ່ວມທີ່ສຳຄັນທີ່ສຸດ ແລະໄວ້ວາງໃຈໄດ້ຂອງຫວຽດນນາມ.
ໃນບັນຍາກາດມິດຕະພາບ, ເປີດອົກເປີດໃຈ, ຊື່ສັດສຸດຈະລິດ ແລະເຊື່ອຖືຊຶ່ງກັນແລະກັນ, ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ແຈ້ງໃຫ້ກັນຊາບກ່ຽວກັບສະພາບການຂອງແຕ່ລະປະເທດ; ແລກປ່ຽນຄວາມຄິດປະເມີນຄ່າຜົນສຳເລັດຂອງການຮ່ວມມືລະຫວ່າງສອງປະເທດ ໃນຊຸມປີທີ່ຜ່ານມາ, ເຫັນດີເປັນເອກະພາບກ່ຽວກັບບັນດາທິດທາງ, ມາດຕະການອັນພື້ນຖານ ເພື່ອແນໃສ່ຍູ້ແຮງການພົວພັນລະຫວ່າງສອງປະເທດ; ແລກປ່ຽນຄວາມຄິດເຫັນກ່ຽວກັບບັນດາບັນຫາສາກົນ ແລະພາກພື້ນທີ່ທັງສອງຝ່າຍຕ່າງກໍ່ສົນໃຈ.
ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ເຫັນດີເປັນເອກະພາບໃຫ້ທັດສະນະວ່າ ການພົວພັນມິດຕະພາບແລະຮ່ວມມືຫວຽດນາມ - ລັດເຊຍ ໄດ້ຮັບການພິສູດແລະທົດສອບໂດຍຜ່ານກາລະເວລາ, ໄດ້ກາຍເປັນຊັບສົມບັດອັນລ້ຳຄ່າຂອງສອງຊາດ ແລະ ເປັນພື້ນຖານອັນໝັ້ນຄົງ, ເປັນປະຖົມປັດໃຈອັນສຳຄັນ ເພື່ອໃຫ້ສອງປະເທດສືບຕໍ່ປັບປຸງ ເພີ່ມທະວີການພົວພັນມິດຕະພາບ, ການຮ່ວມມືໃນໄລຍະເວລາຕໍ່ໜ້າ.
ການນຳທັງສອງໄດ້ຕີລາຄາສູງຕໍ່ບັນດາບາດກ້າວພັດທະນາຢ່າງຈົບງາມ ຂອງການພົວພັນຮ່ວມມືລະຫວ່າງສອງປະເທດ ໃນເວລາທີ່ຜ່ານມາ ໃນທຸກຂົງເຂດ. ແຕ່ວ່າ, ການນຳທັງສອງກໍ່ຖືວ່າ ຜົນສຳເລັດທີ່ບັນລຸໄດ້ນັ້ນຍັງໜ້ອຍ, ບໍ່ສົມຄູ່ກັບລະດັບການພັດທະນາການພົວພັນດ້ານການເມືອງທີ່ດີງາມ, ກັບຄວາມສາມາດບົ່ມຊ້ອງ ແລະຄວາມມຸ່ງຫວັງຂອງສອງຝ່າຍ.
ການນຳຂອງສອງປະເທດໄດ້ຕີລາຄາສູງ ບົດບາດປະສານງານ ຂອງຄະນະກຳມະການການຮ່ວມມືລະຫວ່າງລັດຖະບານ ຫວຽດນາມ-ລັດເຊຍ ກ່ຽວກັບການຮ່ວມມືໃນຂົງເຂດເສດຖະກິດ-ການຄ້າ ແລະ ວິທະຍາສາດ-ເຕັກນິກ, ຕີລາຄາສູງການປະຕິບັດງານຂອງບັນດາອະນຸກຳມະການ ແລະ ໜ່ວຍງານສະເພາະກິດຂອງຄະນະກຳມະການ ໃນການກະກຽມ ແລະຜັນຂະຫຍາຍບັນດາໂຄງການແລະແຜນງານການຮ່ວມມື; ສະແດງຄວາມເພິ່ງພໍໃຈກ່ຽວກັບຂະບວນວິວັດການເຈລະຈາ ສັນຍາວ່າດ້ວຍເຂດການຄ້າເສລີລະຫວ່າງຫວຽດນາມ ແລະບັນດາປະເທດສະມາຊິກສະຫະພັນພາສີສຸນລະກາກອນ (ສະຫະພັນລັດເຊຍ, ສາທາລະນະລັດເບລາຣຸດຊີ ແລະ ສາທາລະນະລັດກາຊັກສະຖານ); ຕີລາຄາຢ່າງຕັ້ງໜ້າຕໍ່ການຜັນຂະຫຍາຍບັນຊີລາຍຊື່ບັນດາໜ້າທີ່ບຸລິມະສິດ ໃນຫານພົວພັນຮ່ວມມືລະຫວ່າງສອງປະເທດ, ກໍ່ຄືຜົນຂອງກອງປະຊຸມຄະນະກຳມະການຮ່ວມມືລະຫວ່າງລັດຖະບານສອງປະເທດ ຄັ້ງທີ 17 ຢູ່ນະຄອນ ວະລາດີໂວສະຕົກ ໃນຕົ້ນເດືອນກັນຍາ 2014.
ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ເປັນເອກະພາບກັນວາງບັນດາມາດຕະການອັນລະອຽດ ເພື່ອແນໃສ່ຍູ້ແຮງການພົວພັນມິດຕະພາບ ການຮ່ວມມືລະຫວ່າງສອງປະເທດ. ສອງຝ່າຍເຫັນດີເປັນເອກະພາບວ່າ ຕ້ອງເສີມຂະຫຍາຍທ່າໄດ້ປຽບຂອງຕົນຢ່າງສຸດຂີດ ເພື່ອຍົກລວມຍອດມູນຄ່າການຄ້າສອງຝ່າຍຂຶ້ນເປັນ 7 ຕື້ໂດລາສະຫະລັດໃນປີ 2015 ແລະ 10 ຕື້ໂດລາສະຫະລັດໃນປີ 2020; ຍູ້ແຮງການເຈລະຈາສັນຍາການຄ້າເສລີລະຫວ່າງຫວຽດນາມ ແລະສະຫະພັນພາສີສຸນລະກາກອນ ເພື່ອສຳເລັດສິ້ນສຸດການເຈລະຈາແລະເຊັນຊື່ຫຍໍ້ໃນສັນຍານີ້ໃນທ້າຍປີ 2014 ແລະ ລົງນາມເປັນທາງການໃນຕົ້ນປີ 2015.
ສອງຝ່າຍຢືນຢັນສືບຕໍ່ການຮ່ວມມືໃນບັນດາຂົງເຂດຂຸດຄົ້ນ ແລະປຸງແຕ່ງແຮ່ທາດ, ປະດິດເຄື່ອງຈັກ, ເຊື້ອເພີງ, ພະລັງງານ ແລະບັນດາຂົງເຂດອື່ນ; ເນັ້ນໜັກເຖິງການບຸລິມະສິດຂະຫຍາຍການຮ່ວມມືໃນຂົງເຂດພະລັງງານ ດ້ວຍຈຸດໜັກໃຈກາງແມ່ນການຮ່ວມມືດ້ານນ້ຳມັນອາຍແກ໊ດ ແລະໄຟຟ້າປະລະມານູ.
ການນຳທັງສອງໄດ້ຕີລາຄາສູງການຮ່ວມມືໃນຂົງເຂດນ້ຳມັນອາຍແກ໊ດ; ເປັນເອກະພາບກັນຊຸກຍູ້ການປະຕິບັດ ບັນດາໂຄງການທີ່ມີຢູ່ໃນປັດຈຸບັນ ແລະ ເລີ່ມດຳເນີນບັນດາໂຄງການໃໝ່, ສ້າງເງື່ອນໄຂອຳນວຍຄວາມສະດວກ ໃຫ້ບັນດາບໍລິສັດນ້ຳມັນອາຍແກ໊ດແຫ່ງລັດ ຂອງສອງປະເທດທີ່ເຄື່ອນໄຫວໃນດິນແດນຂອງກັນແລະກັນ; ຕັດສິນຕົກລົງເພີ່ມທະວີການຮ່ວມມືໃນການຄົ້ນຄວ້າຢັ້ງເບິ່ງ ແລະຂຸດຄົ້ນນ້ຳມັນອາຍແກ໊ດ ຢູ່ໄຫຼ່ທະວີບຫວຽດນາມ ສອດຄ່ອງກັບກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982; ເປັນເອກະພາບກັນຍູ້ແຮງການເຈລະຈາ ເພື່ອບັນລຸຂໍ້ຕົກລົງກ່ຽວກັບການເປີດກວ້າງ ແລະຍົກລະດັບທັນສະໄໝໃຫ້ໂຮງງານກັ່ນຕອງນ້ຳມັນ ຢູງກວັດ ຂອງຫວຽດນາມ.
ໃນຂົງເຂດໄຟຟ້າປະລະມານູ, ສະຫະພັນລັດເຊຍຢືນຢັນສືບຕໍ່ຊ່ວຍເຫຼືອຫວຽດນາມກໍ່ສ້າງພະນັກງານ ແລະຍົກສູງຄວາມສາມາດໃຫ້ແກ່ນັກວິຊາການ, ນັກວິທະຍາສາດ ແລະພະນັກງານບໍລິຫານ ໃນຂົງເຂດນຳໃຊ້ພະລັງງານປະລະມານູເພື່ອຈຸດປະສົງສັນຕິພາບ; ເຫັນດີເປັນເອກະພາບຊຸກຍູ້ການຮ່ວມມືກໍ່ສ້າງໂຮງງານໄຟຟ້າປະລະມານູ ນິງທ້ວນ ໝາຍເລກ 1 ດ້ວຍທິດນຳ: ນຳໃຊ້ເຕັກໂນໂລຢີທັນສະໄໝ, ຮັບປະກັນຄວາມປອດໄພຢ່າງເດັດຖານ, ມີປະສິດທິຜົນ ແລະຄຸນະພາບສູງສຸດ; ຕັດສິນຕົກລົງຍູ້ແຮງການປະຕິບັດໂຄງການກໍ່ສ້າງສູນວິທະຍາສາດ ແລະ ເຕັກໂນໂລຢີປະລະມານູຢູ່ຫວຽດນາມ.
ສອງຝ່າຍຕີລາຄາສູງການຮ່ວມມືໃນຂົງເຂດການປ້ອງກັນປະເທດ ແລະ ເຕັກນິກການທະຫານ ຊຶ່ງແມ່ນຂົງເຂດຮ່ວມມືທີ່ເປັນມູນເຊື້ອ, ມີບົດບາດສຳຄັນ, ມີລະດັບຄວາມເຊື່ອຖືສູງ ແລະມີປະສິດທິຜົນລະຫວ່າງສອງປະເທດ, ສອງຄ່ອງກັບຂໍ້ກຳນົດຕ່າງໆຂອງກົດໝາຍສາກົນ.
ສອງຝ່າຍຕົກລົງເປີດກວ້າງການຮ່ວມມືໃນຂົງເຂດກະສິກຳ, ສິນໃນນ້ຳ ແລະ ການປ່າໄມ້, ການຜະລິດປະສົມອຸດສາຫະກຳກະສິກຳ; ເພີ່ມທະວີການຮ່ວມມືດ້ວຍຫຼາຍຮູບແບບໃນຂົງເຂດການເງິນ ສິນເຊື່ອ; ຮ່ວມມືໃນຂົງເຂດການສຶກສາ, ວິທະຍາສາດ ແລະເຕັກໂນໂລຢີ; ຮ່ວມມືໃນບັນດາຂົງເຂດວັດທະນາທຳ, ກິລາ, ການທ່ອງທ່ຽວ ແລະ ການສັງສັນລະຫວ່າງປະຊາຊົນສອງປະເທດ.
ການນຳຂອງສອງປະເທດໄດ້ເຫັນດີເປັນເອກະພາບສືບຕໍ່ສ້າງເງື່ອນໄຂອຳນວຍຄວາມສະດວກໃຫ້ພົນລະເມືອງຂອງຫວຽດນາມ ແລະ ຂອງລັດເຊຍ ດຳລົງຊີວິດ, ເຮັດວຽກ ແລະ ຮ່ຳຮຽນໃນດິນແດນຂອງກັນແລະກັນ, ສອງຄ່ອງກັບກົດໝາຍຂອງແຕ່ລະປະເທດ, ບົນຈິດໃຈມິດຕະພາບ ແລະສອດຄ່ອງກັບສາຍພັວພັນຄູ່ຮ່ວມຍຸດທະສາດຮອບດ້ານຫວຽດນາມ-ລັດເຊຍ.
ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ແລກປ່ຽນແລະບັນລຸເຖິງຄວາມເຫັນດີເປັນເອກະພາບສູງ ກ່ຽວກັບບັນດາບັນຫາສາກົນ ແລະພາກພື້ນທີ່ສອງຝ່າຍຕ່າງກໍ່ສົນໃຈ; ຢືນຢັນສືນຕໍ່ເພີ່ມທະວີການປະສານສົມທົບກັນຢ່າງແໜ້ນແຟ້ນ ຢູ່ທີ່ເວທີສາກົນຕ່າງໆ ແນໃສກໍ່ສ້າງລະບຽບໂລກໃໝ່ທີ່ມີຫຼາຍຂົ້ວ, ສະເໝີພາບ, ປະຊາທິປະໄຕ, ອີງໃສ່ຄວາມສັກສິດສູງສຸດຂອງກົດໝາຍສາກົນ, ເຄົາລົບນັບຖືອຳນາດອະທິປະໄຕ ແລະຜົນປະໂຫຍດຊອບດ້ວຍກົດໝາຍຂອງທຸກໆປະເທດ ດ້ວຍບົດບາດເປັນເຈົ້າພາທາງຂອງອົງການສະຫະປະຊາຊາດ ຊຶ່ງເປັນກົນໄກສາກົນໃນການຮັກສາສັນຕິພາບ ແລະ ຄວາມສະຫງົບໃນໂລກ.
ທ່ານເລຂາທິການໃຫຍ່ຫງວຽນຝູຈ້ອງ ສະແດງຄວາມພ້ອມຂອງຫວຽດນາມ ສະໜັບສະໜູນລັດເຊຍເພີ່ມທະວີບົດບາດໃນບັນດາບັນຫາຮັບປະກັນສັນຕິພາບ, ສະຖຽນລະພາບ, ຄວາມສະຫງົບ ແລະການຮ່ວມມືຢູ່ພາກພື້ນອາຊີ - ປາຊີຟິກ ແລະ ຢູ່ອາຊີຕາເວັນອອກສຽງໃຕ້.
ບັນດາການນຳລັດເຊຍໃຫ້ຄຳໝັ້ນສັນຍາສະໜັບສະໜູນຫວຽດນາມອອກສະໝັກຮັບເລືອກຕັ້ງເປັນສະມາຊິກຄະນະມົນຕີເສດຖະກິດແລະສັງຄົມ ແຫ່ງສະຫະປະຊາຊາດ (ECOSOC) ສະໄໝປີ 2016-2018 ແລະ ເປັນສະມາຊິກບໍ່ຖາວອນ ຂອງຄະນະມົນຕີຄວາມໝັ້ນຄົງແຫ່ງສະຫະປະຊາຊາດ ສະໄໝປີ 2020-2021.
ກ່ຽວກັບບັນຫາການພິພາດດ້ານດິນແດນຢູ່ພາກພື້ນອາຊີ-ປາຊີຟິກ, ໃນນັ້ນມີບັນຫາທະເລຕາເວັນອອກ, ສອງຝ່າຍເນັ້ນໜັກວ່າ ຕ້ອງໄດ້ແກ້ໄຂດ້ວຍສັນຕິວິທີ, ບໍ່ໃຊ້ກຳລັງອາວຸດ ຫຼືນາບຂູ່ໃຊ້ກຳລັງອາວຸດ, ບົນພື້ນຖານກົດໝາຍສາກົນ, ສອດຄ່ອງກັບກົດບັດສະຫະປະຊາຊາດ ແລະ ອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982, ແນໃສ່ຮັກສາສັນຕິພາບ, ສະຖຽນລະພາບ, ເສລີພາບ, ຄວາມສະຫງົບ ແລະປອດໄພໃນການເດີນທະເລຢູ່ໃນພາກພື້ນ; ສອງຝ່າຍສະໜັບສະໜູນການປະຕິບັດ DOC ຢ່າງຄົບຖ້ວນແລະມີປະສິດທິຜົນ ແລະກ້າວໄປເຖິງການຮັບຮອງຜ່ານ COC ໂດຍໄວ.
ກ່ອນນັ້ນ, ຢູ່ທຳບຽບປະທານາທິບໍດີ ທີ່ນະຄອນ ໂຊຈີ, ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ດຳເນີນການພົບປະຫາລືວົງແຄບ.
ສຳເລັດສິ້ນສຸດການພົບປະຫາລື, ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ເປັນສັກຂີພະຍານພິທີລົງນາມໃນ ເອກະສານການຮ່ວມມືລະຫວ່າງສອງປະເທດ 9 ສະບັບ ແລະ ຂໍ້ຕົກລົງການຮ່ວມມືດ້ານນ້ຳມັນອາຍແກ໊ດ ບາງສະບັບ.
ຕໍ່ຈາກນັ້ນ, ທ່ານເລຂາທິການໃຫຍ່ຫງວຽນຝູຈ້ອງ ແລະ ທ່ານປະທານາທິບໍດີ ວ.ປູຕີນ ໄດ້ພົບປະກັບນັກຂ່າວຂອງສອງປະເທດ ເພື່ອແຈ້ງຂ່າວກ່ຽວກັບຜົນສຳເລັດອັນດີງາມຂອງການພົບປະຫາລື.
* ກ່ອນນັ້ນ, ຢູ່ທີ່ນະຄອນໂຊຈີ, ທ່ານເລຂາທິການໃຫຍ່ຫງວຽນຝູຈ້ອງ ໄດ້ພົບປະກັບທ່ານ ເດີມີຕຼີ ເມດເວເດບ ນາຍົກລັດຖະມົນຕີ ປະທານພັກ ປະເທດລັດເຊຍເອກະພາບ ເພື່ອແລກປ່ຽນບັນດາເນື້ອໃນການຮ່ວມມືລະຫວ່າງສອງປະເທດ.
ສຳເລັດການຢ້ຽມຢານ, ສອງຝ່າຍໄດ້ອອກຖະແຫຼງການຮ່ວມ ກ່ຽວກັບການສືບຕໍ່ເພີ່ມທະວີການພົວພັນຄູ່ຮ່ວມຍຸດທະສາດຮອບດ້ານລະຫວ່າງຫວຽດນາມ ແລະ ສະຫະພັນລັດເຊຍ./.
ສັງລວມໂດຍ: ຫງວຽນດຶກ